

अपाङ्गता भएका युवाको राष्ट्रिय सम्मेलन २०८१

मङ्सिर १९-२०, पुलचोक, ललितपुर

प्रस्तावनाः

अपाङ्गता भएका युवाको राष्ट्रिय सम्मेलनमा सहभागी हामी,

अपाङ्गता भएका व्यक्तिको अधिकार सम्बन्धी अन्तराष्ट्रिय महासन्धी, मानव अधिकारको विश्वव्यापी घोषणापत्र, नागरिक तथा राजनितिक अधिकार सम्बन्धी अन्तराष्ट्रिय प्रतिज्ञापत्र, आर्थिक सामाजिक तथा सांस्कृतिक अधिकार सम्बन्धी अन्तराष्ट्रिय प्रतिज्ञापत्र,सबै प्रकारका जातीय बिभेद उन्मुलन सम्बन्धी महासन्धी, महिलाविरुद्द हुने सबै प्रकारका बिभेद उन्मुलन सम्बन्धी अन्तराष्ट्रिय महासन्धी तथा बाल अधिकार सम्बन्धी संयुक्त राष्ट्रसंघीय महासन्धीमा प्रत्याभुत अधिकारको स्मरण गर्दै,

अपाङ्गता भएका व्यक्तिविरुद्द ऐतिहासिक कालखण्ड देखी वर्तमानसम्म जारी क्रुर एवम् अमानविय व्यवहार, उपेक्षा, बहिष्करण, पृथकीकरण, निषेध जस्ता विभेद र अन्याय प्रति गम्भिर खेद प्रकट गर्दै,

न्याय, समानता र स्वतन्त्रताका लागि विभिन्न समयमा सञ्चालित सबै किसिमका राजनैतिक तथा सामाजिक आन्दोलनमा अपाङ्गता भएको समुदायद्वारा अग्रपङ्तिमा रही निर्भिकतापुर्वक निर्वाह गरिएको योगदानको उच्च प्रशंसा गर्दै,

अपाङ्गता अधिकार प्राप्ति र सोको संस्थागतका लागि अपाङ्गता आन्दोलनले खेलेको सङ्घर्षपुर्ण गौरवशाली विगतप्रति उच्च सम्मान प्रकट गर्दै,

प्रत्येक व्यक्तिको मानवअधिकार अहरणीयर अबिभाज्य रहने विश्वव्यापी मान्यताविपरित अपाङ्गता भएका व्यक्तिले अन्य व्यक्तिको तुलनामा मानव अधिकारको उपभोगमा असमानुपातिक कठिनाइ बेहोर्नुपरेको वर्तमान परिस्थिति प्रति गम्भिर चिन्ता व्यक्त गर्दै,

अन्य युवाको तुलनामा अपाङ्गता भएका युवाले सामना गर्नु पर्ने अवरोध र तिनका आवश्यकता विशिष्ट एवम् पृथक प्रकृतिको रहे तापनि मूलधारको अपाङ्गता आन्दोलन तथा युवा आन्दोलनमा अपाङ्गता भएका युवाको उचित प्रतिनिधित्व नरहेको बिध्यमान स्थितिको समीक्षा गर्दै,

संरचनागत उत्पिडनमार्फत सिर्जित असमानताको सिकार भएका आर्थिक रुपमा विपन्न, सामाजिक रुपमा पिछडिएका एवं राज्नीतिक रूपले सिमान्तकृत समुदायका अपाङ्गता भएका युवाहरू असमानुपातिक रुपमा थप बञ्चितिकरणमा परेको तथ्यलाई स्मरण गर्दै,

सम्पूर्ण सार्वजनिक एवं निजी क्षेत्रमा अपाङ्गता भएका व्यक्तिको पूर्ण, प्रभावकारी एवम् सार्थक प्रतिनिधित्व अभाव रहेको प्रति चिन्तित रहँदै,

समावेशी विकास केवल अपाङ्गता भएका व्यक्ति मात्र नभई समाजका सम्पूर्ण समुदायको हितमा रहेको, र त्यस्तो विकास कल्याणकारी वा करुणाको विषय नभई पिछडिएको तथा सिमान्तिक्रित समुदायको निर्विवाद स्थापित अधिकार रहेको कुरामा जोड दिँदै,

‘कसैलाई पनि पछाडी नछाड्ने’ दिगो बिकास लक्ष्यको अठोटलाई स्मरण गर्दै,

 अपाङ्गता भएका युवाको सहभागिता विना सञ्चालित कुनैपनि विकास प्रक्रियाको दिगोपना सुनिश्चित नहुने कुरामा दृढ रहँदै,

राज्यका सम्पूर्ण संरचनामा अपाङ्गता भएका युवाहरूको समान पहुँच सुनिश्चित गर्नमा देखिएको उदासिनता विभेदपुर्ण दृष्टिकोणजन्य अवरोधको उपज रहेको ठहर गर्दै,

संविधानप्रदत्त अधिकारको उपभोगमा लगाइएको अनुचित सर्त एवं बन्धेज, बिध्यमान संवैधानिक, कानुनी र नीतिगत व्यवस्था, अपाङ्गता अधिकार प्राप्तिको अभियानका क्रममा राज्य पक्षद्वारा राष्ट्रिय तथा अन्तराष्ट्रिय मञ्चमा गरिएका सहमती र प्रतिवद्दता एवं राष्ट्रिय तथा अन्तराष्ट्रिय मञ्च तथा निकायद्वारा जारी सिफारिसको परिपालनामा देखिएको उदासिनताप्रति घोर आपत्ति व्यक्त गर्दै,

**अपाङ्गता भएका व्यक्तिका संविधान तथा कानुन प्रदत्त अधिकार प्रगतिशिल रूपमा कार्यान्वयनका विषय नभई, तत्काल लागु गरिनु पर्ने बाध्यकारी प्रावधान रहेको ध्यानाकर्षण गराउदै**

पहुँचयुक्तता र उपयुक्त अनुकुलताको अस्वीकारमार्फत अपाङ्गता भएका व्यक्तिविरुद्द जारी विभेदको निन्दा गर्दै,

अपाङ्गता भएका व्यक्तिको कानुनी क्षमताको अस्विकारमार्फत उनीहरूको आत्मसम्मानपूर्ण, मर्यादित, गुणस्तरीय एवं प्रतिष्ठायुक्त जीवनयापनको अधिकारको उल्लङ्घनलाई मानव अधिकार विरुद्दको गंभीर अपराध भएको कुरामा जोड दिँदै,

अपाङ्गता अधिकार आन्दोलनलाई अन्य आम उत्पीडित समुदायको आन्दोलनसंग एकाकार गराउनुपर्ने आवश्यकता महसुस गर्दै,

अपाङ्गताका आधारमा हुने सबै किसिमका विभेदको समुल अन्त्य गर्न उनीहरूको समानता, समन्यायिक, समावेशिता र स्वनिर्णयको अधिकार प्राप्तिका निम्ति दिगो, सशक्त, प्रभावकारी, र अनवरत सङ्घर्ष गर्न अविचलित संकल्परत रहँदै,

देहायबमोजिम ललितपुर घोषणापत्र जारी गर्न सहमत भएका छौँ।

१. हामी, अपाङ्गता भएका व्यक्ति र विशेषतः अपाङ्गता भएका युवाले सामाजिक रूपान्तरणमा निर्वाह गरेको भूमिका, उनीहरूको वर्तमान स्थिति र अपाङ्गता युवा आन्दोलन एवं सङ्घर्ष समेतलाई समेट्दै एउटा बृहत् स्वेतपत्र जारी गर्न सरकार समक्ष जोडदार माग गर्दछौँ ।

२. नेपाल सरकारले तय गर्ने राष्ट्रिय युवा नीति, कार्ययोजना एवम् रणनितिलाई अपाङ्गता समावेसी बनाई अपाङ्गता भएका युवाका सवाल र मुद्दालाई अधिकतम रुपमा सम्बोधन गर्न तथा युवा सम्बन्धी नीति तथा कार्यक्रम तर्जुमा गर्दा सबै प्रकारका अपाङ्गता भएका युवाको अनिवार्य प्रतिनिधित्व हुने व्यवस्था सुनिश्चित गर्न सरकार समक्ष जोडदार माग गर्दछौँ।

३. संशोधनको क्रममा रहेको अपाङ्गता भएका व्यक्तिको अधिकारसम्बन्धी ऐनमा अपाङ्गता भएका युवाका सवालको सम्बोधन गर्न छुट्टै प्रावधानसहित थप अतिरिक्त ब्यवस्था गर्न हामी नेपाल सरकार, संघीय संसद लगायत सम्बद्ध सरोकारवाला पक्षसँग जोडदार माग गर्दछौँ।

४. हामी, अपाङ्गता भएका युवाको सर्वाङ्गीण विकास एवं अपाङ्गता सम्बन्धी सर्वाङ्गीण दृष्टिकोणको प्रवर्द्धनका निम्ति अनिवार्य रुपमा अपाङ्गता समावेशी बजेट विनियोजन सम्बन्धी राष्ट्रिय निर्देशिका जारी गर्न तथा अपाङ्गता भएका व्यक्तिको आर्थिक, सामाजिक सांस्कृतिक एवं राजनैतिक अधिकारका निम्ति छुट्याइने बजेट व्रिद्धि गर्न जोडदार माग गर्दछौँ।

५. हामी, अपाङ्गता भएका युवाको अपाङ्गताको बर्गीकरणसहित एकिकृत खन्डिकृत तथ्याङ्क सङ्कलन, अद्यावधिक एवं ब्यवस्थापन प्रणाली बिकास गरी सोको सहज, सरल एवं पहुँचयुक्त माध्यममा उपलब्धताका निम्ति सम्बन्धित निकायको ध्यानाकर्षण गराउदछौँ

६. हामी, अपाङ्गता भएका युवाको चासो र सवालको उचित प्रतिनिधित्व अपाङ्गता भएका युवाले नै गर्नुपर्ने ‘जसको सवाल उसको नेतृत्व’ को नारालाई अपाङ्गता आन्दोलनको मुल मर्म बनाउन प्रतिवद्ध रहदै सबै किसिमका अपाङ्गता भएका युवाको व्यक्तित्व र नेतृत्वको उचित विकासका लागि आवश्यक सहायता प्रणालीसहित अवसरमा समानिकरण गर्न सबैमा अपिल गर्दछौँ।

७. अन्तरसम्बद्ध विभेदका कारणले अपाङ्गता भएका दलित, महिला, आदिवासी जनजाति, मधेसी, मुस्लिम, लैङ्गिक तथा यौनिक अल्पसङ्ख्यक लगायतले अपाङ्गता भएको समुदायभित्र भोग्नुपरेको अन्तरभेदभाव बारे सचेत रहँदै यस्तो विभेदजन्य कार्य तत्कालैदेखि अन्त्य गर्न आम अपाङ्गता भएका व्यक्तिसमक्ष हामी अपिल गर्दछौँ ।

८. हामी, प्रत्यक्ष देखिने र नदेखिने अपाङ्गता रहँने भएतापनि नदेखिने प्रकृतिको अपाङ्गता, त्यसमा पनि विशेषतः न्यून-प्रतिविधीत्व भएका युवाको प्रतिनिधित्व र सेवामा पहुँचको अधिकारप्रति उदासिन रहने विध्यमान प्रवृत्ति तत्काल अन्त्य गर्न माग गर्दछौँ ।

९. बौद्द्धिक, अटिजम, श्रवन-दृष्टिविहिन तथा अन्य पूर्ण अशक्त अपाङ्गता भएका युवालाई सहायतामा आधारित निर्णयको अधिकार सुनिश्चित गर्न र उनीहरूको प्रतिनिधित्व संरक्षक वा अन्य तेस्रो पक्षले गर्ने प्रवृत्ति तत्काल अन्त्य गर्न हामी सम्पूर्णमा जोडदार माग गर्दछौँ ।

१०. श्रवण दृष्टिविहीन अपाङ्गता भएका युवाहरू पहुँचयुक्त स्पर्श सञ्चारको अभावमा शिक्षा लगायतका सम्पूर्ण आधारभुत आवश्यकताको उपभोगबाट वञ्चित हुनुपरेकोप्रति हामी सम्बन्धित निकायको गंभिर ध्यानाकर्षण गराउँदै श्रवण दृष्टिविहीन व्यक्तिको गमनशीलता र समावेशी एवं सम्मानजनक जीवनयापनका लागि आवश्यक व्यवस्था गर्न हामी नेपाल सरकार समक्ष जोडदार माग गर्दछौँ ।

११. हामी, अपाङ्गता भएका व्यक्तिको पूर्ण र प्रभावकारी रूपमा मर्यादित जीवन यापनको अधिकार सुनिश्चित गर्न अपाङ्गताको प्रकृति र विविधता बमोजिम वैयक्तिक सहायता प्रणाली (Individual Support System) मार्फत सम्मानजनक सामाजिक र सांस्कृतिक जीवनको अधिकार स्थापित गर्न आवश्यक पहुँचयुक्त वातावरणको व्यवस्था गर्न सम्बन्धित निकाय समक्ष आह्वान गर्दछौँ ।

१२. हामी, अपाङ्गता भएका व्यक्तिका लागि अत्यावश्यक सहायक सामग्री स्थानीय तहमै सहज उपलब्धताको व्यवस्था हुनुपर्ने र कर छुट सुचीमा सुचीकृत सहायक सामग्री नियमित एवं आवधिक रुपमा अद्यावधिक गर्ने संयन्त्र विकासका लागि नेपाल सरकारको ध्यानाकर्षण गराउछौँ।

१३. हरेक प्रकारका विकास निर्माणका कार्यलाई स्वीकृति प्रदान गर्नु पुर्व पहुँचयुक्ततालाई कानुनद्वारा कार्यन्वेयनयोग्य बाध्यात्मक पुर्वसर्तको रुपमा व्यवस्था गर्न हामी जोडदार माग गर्दछौँ ।

१४. राज्यका सम्पूर्ण निकाय र सेवाका क्षेत्रमा अपाङ्गता भएका व्यक्तिको पहुँच र प्रतिनिधित्व अनिवार्य सुनिश्चित गर्न नेपाल सरकारका हरेक मन्त्रालयले आफु मातहतका सम्पूर्ण विभाग, निकाय र त्यिनका सेवा पूर्ण पहुँचयुक्त बनाउने प्रयोजनसहित अनिवार्य रुपमा पहुँचयुक्तता सम्बन्धी एकिकृत राष्ट्रिय निर्देशिका जारी गरी कार्यन्वेयनमा ल्याउन हामी जोडदार माग गर्दछौँ ।

१५. अपाङ्गता भएका व्यक्ति विरूद्ध विध्यमान विभेदपूर्ण परम्परागत सामाजिक दृष्टिकोणको अन्त्य गरी समाजका सम्पूर्ण तह एवं तप्कामा शिक्षण सिकाइको प्रारम्भ देखि नै अपाङ्गतालाई मानव विविधताको एक पाटोको रूपमा बुझाउने गरी पहुँचयुक्त एवं लचिलो मूल्याङ्कन प्रणाली र पाठ्यक्रम, वैयक्तिक शैक्षिक योजनासहित अपाङ्गता संवेदनशील शैक्षिक पर्यावरण प्रवर्धन गर्ने गरी अपाङ्गताको विषयलाई विद्यालय शिक्षा पाठ्यक्रममै समावेश गर्न हामी जोडदार माग गर्दछौँ ।

१६. हामी, अपाङ्गताको प्रकृति र व्यक्तिको आवश्यकतालाई मध्यनजर गरी जीवन सिकाइको महत्वपुर्ण हिस्साको रुपमा रहेको बृहत् यौनिकता शिक्षा, सामाजिक सिप, तथा ब्यबहारिक, प्राविधिक, ब्यवसायिक जीवनोपयोगी एवं सिपमुलक शिक्षा लगायत सम्पुर्ण विषयगत शिक्षामा अपाङ्गता भएका बालबालिका एवं युवाको व्यवहारिक ज्ञान, दक्षता र अभिवृत्ती पुर्ण एवं प्रभावकारी रुपमा सुनिश्चितताका निम्ति पहुँचयुक्त सुचना, सञ्चार तथा शैक्षिक सामाग्री, शिक्षण सिकाई क्रियाकलाप, लगायतका शैक्षणिक विधिको विकास गर्न तथा शिक्षक, अभिभावक तथा व्यक्तिगत् सहयोगीहरूलाई सो सम्बन्धमा आवश्यक उपयुक्त तालिमको उचित ब्यवस्था गर्न र सोका निम्ति Augmentative तथा alternative दुवै प्रकारका सञ्चार पद्धतिमा उत्तिकै लगानी गर्न सम्बन्धित निकायसमक्ष जोडदार माग गर्दछौँ

१७. हामी, अपाङ्गता भएका युवा विद्यार्थीले अन्य व्यक्ति सरह समान र पूर्ण प्रभावकारी माध्यममा वैयक्तिक रुची, चहाना र क्षमताअनुसार उच्च शिक्षासम्म उपयुक्त अनुकुलताको उपलब्धतासहित निर्वाद, स्वायत्त एवं आत्मनिर्भरता पूर्वक आफ्नो छनौटको विषय अध्ययनको वातावरण सिर्जनाका निम्ति नेपाल सरकार, सम्पूर्ण शैक्षिक संस्था लगायत सरोकारवालाहरूसंग अपिल गर्दछौँ।

१८. बौद्धिक सम्पत्ति कानुन अन्तर्गतको प्रतिलिपि अधिकारमा अपवादको व्यवस्थामार्फत छापा अक्षरमा पहुँच नहुने अपाङ्गता भएका व्यक्तिको शिक्षाको अधिकार सुनिश्चित गर्ने प्रयोजनले विश्व बौद्धिक संपदा संगठनद्वारा जारी माराकेश सन्धीलाई नेपाल समेतले हस्ताक्षर गरिसकेको अवस्थामा यसलाई ब्यवस्थापिकामार्फत अविलम्ब अनुमोदन गरी शिग्र कार्यान्वयन गर्न हामी सरकार संघीय संसद र राजनैतिक दलहरूसंग जोडदार माग गर्दछौँ ।

१९. अपाङ्गताको क्षेत्रमा ज्ञान उत्पादनका लागि विश्व विद्यालय शिक्षामा ‘अपाङ्गता अध्ययन’ संकाय राखी अध्यापनको व्यवस्था मिलाउन नेपाल सरकार, शैक्षिक संस्था र सम्बन्धित निकाय समक्ष हामी माग गर्दछौँ ।

२०. हामी, अपाङ्गता भएका युवा विद्यार्थीको आफ्नो सांस्कृतिक पहिचानसहित मातृभाषामा उच्च शिक्षासम्म अध्ययन गर्न पाउने संवैधानिक व्यवस्थाको स्मरण गर्दै देशभित्र बोलिने विविधतापूर्ण भाषामा ब्रेल लिपीको रूपान्तरण एवं स्तरीकरणका निम्ति आवश्यक छलफल चलाउन सरोकारवालासमक्ष अपिल गर्दै सांकेतिक भाषा शब्दकोशको निर्माण एवं स्तरीकरणका निम्ति सरकारसँग जोडदार माग गर्दछौँ।

२१. हामी, निजी शिक्षण संस्थाहरूले समेत अपाङ्गता भएका विद्यार्थीलाई छात्रवृत्ति र उपयुक्त अनुकुलताको उपलब्धतासहित समावेशी शिक्षाको पहुँचको लागि नीतिगत व्यवस्था गरी कार्यान्वयन गर्न जोडदार माग गर्दछौँ।

२२. हामी, सूचना तथा सञ्चार प्रविधीमा अपाङ्गता भएका युवाको अर्थपूर्ण पहुँचमार्फत अपाङ्गता भएका र अपाङ्गता नभएका युवाबिच सिर्जित डिजिटल डिभाइडको अन्त्य गर्न सम्पूर्ण डिजिटल पुर्वाधार अनिवार्य रुपमा पहुँचयुक्तताको मापदण्ड बमोजिम निर्माणको व्यवस्था बाध्यकारी रुपमा लागु गर्न सम्बन्धित पक्षको गंभीर ध्यानाकर्षण गराउछौँ ।

२३. हामी, खोज वैज्ञानिक, अनुसन्धानकर्ता, एवं निजी क्षेत्रसंग अपाङ्गता भएको समुदायलाई लक्षित गरी पहुँचयुक्त सुचना तथा सञ्चार प्रणाली, कृत्रिम बुद्दीमतामा आधारित प्रविधी लगाएत निर्माणको, खोज, अध्ययन, अनुसन्धान, अन्वेषण एवं लगानीका निम्ति आह्वान गर्दछौँ ।

२४. अपाङ्गता भएका व्यक्तिको आधारभूत स्वास्थ्य सेवा लगायत, यौन तथा प्रजनन स्वास्थ्य अधिकार, सुरक्षित गर्भपतन, मातृशिशु अधिकार, शारीरिक, मानसिक र संवेगात्मक स्वस्थताको स्थिति सिर्जना गर्दै आवश्यक पहुँचयुक्त सूचना तथा जानकारीको प्रत्याभूत हुने प्रणाली विकास गर्न तथा अपाङ्गता भएका व्यक्तिको स्वास्थ्य बीमामा सहज एवं निर्वाद पहुँच सहित स्वास्थ्यको अधिकार सुनिश्चित गर्न पहुँचयुक्त स्वास्थ्य पूर्वाधार विकास र प्रवर्द्धन, समावेशी स्वास्थ्य सेवा तथा मनोवैज्ञानिक भावनात्मक एवं दौतरी सहयोगको प्रवर्द्धन, औषधिजन्य सूचनामा पहुँच र स्वास्थ्य उपकरणको विकास र प्रवर्द्धन लगायतका पक्षमा हामी सम्बन्धित निकायको ध्यानाकर्षण गराउछौँ।

२५. श्रम बजारमा रोजगारीका निम्ति अपाङ्गता भएका युवाको अनिवार्य सहभागिता सुनिश्चित गर्दै पहुँचयुक्तता, उपयुक्त अनुकुलता र सहयोगमा आधारित रोजगार प्रणालिमार्फत मर्यादित एवं सम्मानजनक रोजगार एवं स्वरोजगारको अधिकारका लागि प्रभावकारी कदम चाल्न र रोज्गार तथा स्वरोजगार क्षेत्र एवम् श्रम बजारमा प्रवेसका निम्ति आवश्यक अभ्यासव्रित्ति तथा प्रशिक्षणको व्यवस्था गर्न नेपाल सरकार, निजि क्षेत्र लगायत सम्बन्धित सरोकारवालाको गंभीर ध्यानाकर्षण गराउँदै अटिजम र बौद्धिकलगायत विकासात्मक अपाङ्गता भएका युवाका निम्ति उनीहरूको अवस्थाअनुकूल हुने गरी रोजगारीका अवसर सिर्जना गर्न र आवश्यक सहायता प्रणालीको सुनिश्चिततासहित आर्थिक सशक्तिकरणका लागी उपयुक्त कदम चाल्न हामी सरकारी तथा गैरसरकारी निकाय, निजी क्षेत्रका रोजगारदाता, लगायत सम्बन्धित निकायसमक्ष आह्वान गर्दछौँ।

२६. बैंक तथा वित्तीय संस्थाहरूले अन्य व्यक्तिको तुलनामा अतिरिक्त तथा असमानुपातिक भार पार्ने गरी अनुचित सर्त एवम् बन्देज सहित आफ्ना सेवा प्रदान गर्न इनकार गरी अपाङ्गता भएका व्यक्ति विरूद्ध जारि विभेदपूर्ण व्यवहारको जोडदार भर्त्सना गर्दै, सर्वसाधरणका निम्ति खुल्ला गरिएका सेवा सुविधा अपाङ्गता भएका व्यक्ति समेतका निम्ति समान रूपले उपलब्ध हुने वातावरण सिर्जना गर्न सम्पूर्ण बैङ्क तथा वित्तीय संस्था, नेपाल सरकार लगायत सम्बद्ध पक्षको गम्भिर ध्यानाकर्षण गराउदछौँ।

२७. हामी, राजनीतिक दल, तिनका जनसंगठन, एवं भातृ संगठनका नेतृत्वदायी तप्कामा अपांगता भएका व्यक्तिको पहुँचयुक्त, अर्थपूर्ण, प्रभावकारी एवं निर्णायक सहभागीता सुनिश्चित हुने व्यवस्था अविलम्व गर्न जोडदार माग गर्दै सबै प्रकारका अपाङ्गता भएका व्यक्तिका लागि पहुँचयुक्त निर्वाचन प्रक्रियासहित तीन ओटै संघीय संरचनाको व्यवस्थापिकीय एवं कार्यपालिकिय निकायमा अपाङ्गता भएका व्यक्तिको प्रतिनिधित्वको सुनिश्चित गर्न नेपाल सरकार, निर्वाचन आयोग, संसद, राज्नीतिक दल लगायत सबैमा आह्वान गर्दछौँ ।

२८. सबै प्रकारका अपाङ्गता भएका युवाको खेलकुद तथा मनोरञ्जनको हक सुनिश्चित गर्न विभिन्न किसिमका खेल तथा मनोरञ्जन क्षेत्र, यातायात प्रणाली तथा पर्यटन व्यवसायमा पहुँचयुक्तता तथा सचेतनामूलक कार्यक्रमको प्रवर्द्धन्, समावेशी खेलहरूको पहिचान, विकास र प्रवर्द्धन एवं मनोरञ्जन क्षेत्रलाई पहुँचयुक्त बनाउनको लागि अनुसन्धान, अभियान र सचेतनाका क्रियाकलापलाई स्थानीय स्तरदेखि नै अगाडि बढाउन हामी सम्बन्धित निकायसमक्ष अपिल गर्दछौँ।।

२९. हामी, अपाङ्गता भएका युवाहरूको न्यायमा पहुँचको अधिकारको उपभोगमा रहेका अवरोधक पक्ष पहिचान गरी सोको न्यूनीकरणका लागि आवश्यक उपाय अवलम्बन गर्न तथा उनीहरूको पहुँचयुक्त माध्यममा न्याय प्राप्तिको अधिकार सुनिश्चित गर्न न्यायपालिका, कार्यपालिका, व्यवस्थापिका सहित सम्बन्धित पक्षको ध्यानाकर्षण गराउदछौँ

३०. वातावरणीय ह्रास र जलवायु परिवर्तनका कारण उत्पन्न विभिन्न किसिमका विपतको समयमा अपाङ्गता भएका व्यक्ति अन्य व्यक्तिको तुलनामा असमानुपातिक रुपमा प्रभावित हुनुपर्ने विषयप्रति हामी सम्बन्धित पक्षको गंभिर ध्यानाकर्षण गराउँदै जलवायु परिवर्तनसँग सम्बन्धित नीति, योजना र कार्यान्वयनमा अपाङ्गता भएका व्यक्तिको समान प्रतिनिधित्व पुर्ण, प्रभावकारी एवं अर्थपूर्ण ढंगले सुनिश्चित गर्न अनुरोध गर्दछौँ। साथै, हामी पहुँचयुक्त माध्यम एवं स्वरुपमा अपाङ्गता समावेशी जलवायु जोखिम न्यूनिकरण, पुन:स्थापना तथा अनुकूलन रणनीतिको विकास र विस्तार गर्न सम्बन्धित निकाय समक्ष जोडदार माग गर्दछौँ।

३१. द्वन्द्वको परिणामस्वरुप अपाङ्गता हुन पुगेका व्यक्ति, विशेषतः युवालाई राहत, परिपुरण र आवश्यक स्वास्थ्योपचार तथा सामाजिक पुनस्थापनामा सहायताका निम्ति हामी नेपाल सरकार, संघीय संसद, राजनीतिक दल लगायत सम्बद्ध पक्षको ध्यानाकर्षण गराउँछौँ।

३२. हामी अपाङ्गता भएका युवाको पहुँच र सहभागीता प्रवर्द्धनका निम्ति अन्तराष्ट्रिय स्तरमा भएका असल अभ्यास, स्वदेशी विशेषता र मौलिक विशेषता समेतलाई मध्यनजर गरी राष्ट्रीयकरण गर्ने दिशामा आवश्यक कार्य गर्न सम्पूर्णमा आह्वान गर्दछौँ।

३३. हामी, राज्यपक्ष लगायत सरोकारवाला सबैमा विश्व अपाङ्गता शिखर सम्मेलनमा अपाङ्गता भएका व्यक्तिको प्रतिनिधित्व, चासो र सवाललाई पर्याप्त रुपमा उठान गर्न गम्भीरतापूर्वक अपिल गर्दछौँ।

३४. अपाङ्गता भएका व्यक्तिका संघसंस्थाको कार्यगत एकता मार्फत अपाङ्गता अधिकारको क्षेत्रमा न्यूनतम साझा कार्यक्रम तथा धारणा निर्माण गरी तिनको कार्यन्वेयनमा हस्तक्षेपकारी पहल लिन हामी सम्पूर्ण अपाङ्गता भएका संघसंस्था समक्ष विशेष अपिल गर्दछौँ ।

३५. विभिन्न व्यक्ति एवं संघ संस्थालाई विकास साझेदारले उपलब्ध गराउने परियोजना सहायता कार्यक्रममा अपाङ्गता भएका व्यक्ति र विशेषतः अपाङ्गता भएका युवाको अनिवार्य प्रतिनिधित्व एवं निर्णायक सहभागीता सुनिश्चित हुने व्यवस्था गर्न अपिल गर्दछौँ ।

३६. हामी, अपाङ्गता भएका युवाका चासो र सरोकारलाई अपाङ्गता भएका युवासंगको सहकार्य एवं साझेदारीमार्फत मुल धारको युवा आन्दोलन, अपाङ्गता अधिकारको आन्दोलन एवं अन्य राजनैतिक तथा नागरिक आन्दोलनमा मुल प्रवाहीकरण गर्न सम्पुर्ण राजनैतिक दल तथा तिनका जनवर्गीय संघठन, नागरिक समाज, अपाङ्गता भएका व्यक्तिका संघ संस्था, युवाका संघ संस्था अधिकारकर्मी, सामाजिक अभियानता लगायत सबैमा आह्वान गर्दछौँ ।